東郊
作者：許景衡
朝代：宋

paragraphs: 東郊過新雨，野色何氛氲。
嘉苖起萎病，萬頃堆寒雲。
田父揖行客，苦訴村墟貧。
年年夏旱時，赤地流黄塵。
小兒困鋤耘，烈日背欲皴。
大兒斡水車，手足無完筋。
官租且不供，矧欲養吾身。
東鄰久無煙，幾口能生存。
西鄰逐熟去，今作何鄉人。
行客謝老農，艱難困勞塵。
而今新官家，寛大布深仁。
大臣亦端良，乘時轉鴻鈞。
汝豈不自覺，新歲雨澤勻。
寰區日寧靖，百物方訢訢。
爾曹死亦足，及爲太平民。